khistorydata/jeongjo-sjw-relations huggingface dataset:
정조 18년
甲寅十一月二十二日辰時上御便殿右承旨司僕提調入侍時右承旨李晩秀記事官鄭文始記注官金良倜記事官吳泰曾司僕提調徐有防以次進伏訖上命書傳敎曰壯勇大將差代倣用扈衛大將差出之規從事官往告政院自政院奉持旨擧行已有定式載在事目矣將兵重任不可久曠訓鍊大將徐有大爲壯勇大將晩秀曰新除授壯勇大將徐有大卽爲牌招虎符及傳令牌傳授何如上曰依爲之晩秀曰訓鍊大將徐有大移拜壯勇大將矣將兵之任不可無一刻摠察之人何以爲之乎上曰都提調兼察可也晩秀曰在前如此之時有都提調命招之例有從事官發牌聽傳敎之例今番則何以爲之乎上曰從事官發牌聽傳敎可也出擧條有防曰宣沙浦前僉使金昌仁以牧馬欠縮事雖因定式施以卽其地勘配之律而其時同罪之人已蒙宥則昌仁之獨漏宜有一番提稟故敢此仰達矣上曰放送可也出擧條仍命退諸臣以次退出
정조 18년
行都承旨黃昇源坐行左承旨沈晉賢坐右承旨李晩秀內閣直左副承旨洪仁浩坐直右副承旨金啓洛坐同副承旨李儒慶坐直注書鄭文始仕一員未差假注書柳遠鳴仕直事變假注書韓耆裕仕
정조 18년
傳于李儒慶曰今日親試時抄啓文臣權知承文副正字黃基天百句之作初更三點出題初更四點製呈句句佳作字字批點衆膝齊屈一院咸聳如許奇才設選以後初見爲先以內下八大家一件四十卷賜給文藝如此器使之方惟在出六以後量才收用預令銓曹知悉
정조 18년
李晩秀以都摠府言啓曰李時秀以漢城府判尹本府坐起晝仕出去而逐日赴坐煩稟未安入番間除草記往來之意敢啓傳曰知道
정조 18년
洪仁浩以義禁府言啓曰平安道鐵山府宣沙浦鎭卽其地定配罪人金昌仁放送事承傳啓下矣金昌仁卽爲放送事分付該道道臣之意敢啓傳曰知道
정조 18년
洪仁浩以禁衛營言啓曰本營別軍官有闕代加出別軍官李熙章陞實之意敢啓傳曰知道
정조 18년
副司直沈樂洙疏曰伏以臣生渡重溟實賴洪造誦念恩音銘心鏤肺情急歸死擔曳登程幾至數旬纔到城外而行路添症冷疝衝心作一籧篨無以運身瞻望象魏替人納符惶隕踧踖無所自容臣始因奉使仍忝守土誠不孚感遇災非常請穀之狀上貽宵旰之憂重煩沿民之弊咎則由民罪如不容移粟之及期利涉實由宸心之格天船泊之後臣候風在北浦見父老人民有過峙穀之下輒皆攢手昔宋湖州大饑民受移粟與長吏焚香祝天千載想像有足感人而臣親見之情弱易感見輒出涕臣放船之日衆民之環擁齊訴者皆言聖恩至有內下死固無憾豈敢復要煩徹而惟言以目見之狀仰奏宸極一島喁喁將死之命或庶幾可續聲咽啁啾其言切悲臣諭以沿邊凶歉無異島中萬斛轉輸實出於爲島民切至之聖念內下五千之穀特恩逈絶尤是陸民所未得爾等雖死有何加望申復明諭而槪以人口與穀數較量則六萬餘口以萬五千之穀數分排七朔賙賑鱗次加等雖非自初盡付而終始當付者要不下數萬移粟之外斷無粒補給之策其勢則島民太半必至塡壑臣在候風館數十日聞旗義縣一月所報死亡甚多以本縣尤甚之故白給分糶比他優數今無癘氣而死亡如此從後可知臣登陸歷見沿邊凶荒在在慘目誠使島民死者太半更無移粟加數之望今其勢雖無以全活苟使一有不死此亦聖恩攸及臣始以島中事受命當此萬民濱死之時苟有一分利益於民不可以遞職而不陳愚見臣見島民擧多畜馬私屯之馬多者或近百匹有戶無田亦不下十數匹今以百般求生之計船馬渡海欲爲換穀而不馴之馬其價甚少一馬換穀未滿一斛涉險謀生其計又左島中之行地有用服習善步牝馬爲良而自古立法牝馬不許越海蓋以字息爲重也牝馬出陸一匹售價不啻十倍於生馬自前設禁雖是美法爲萬命求死人畜貴賤今無可論弛禁許賣或慮因此有國屯偸竊而國屯則新鑄烙印標以分牌私出之馬別有烙標則此無可慮臣意自今至明年麥前許以牝馬出陸則人人之各自謀生以馬換穀似不下屢千餘包此路一開亦慮尋常凶歲援以爲例有違法意而今年大無卽是百餘年一有之大災此不宜援引爲例申嚴法禁則一時求急亦害法意也臣於今年見板賣米舶前後陸續於春夏者殆爲五六千石島民賴活半在於此嶺南熊川泗川晉州等地亦有爲採大鰒裝船載米而來者甚多蓋以售利島中有倍於他地故也明年無論某道遍多凶荒米商之來比於今春必至全減而商販亦不必永絶臣意則三南沿海商船載穀入島中者使各其邑考察別施蠲役之典以開趨赴之門則必有其效有勝於累千石移粟之加給矣臣仰念宸心爲島民至誠惻怛移粟內下之特敎有感豚魚一夫塡壑惟恨恩澤之未究妄陳愚見冀有一分之效惟聖明裁處焉臣於春間奏狀妄陳移倉事臣之愚意只以島陸轉輸之勞冀爲便利之方而實不知設施規模擧行便否矣今於歷路見沿邑守宰語及移轉悉聞其弊雖非目下救急亦不敢不陳羅里浦始設亦有各邑分俵之名而羅浦卽衆商輻湊都會之地多少移穀之以涼藿償納者該縣主管收捧涼藿詳定折價比穀數不啻優厚則雖有耗費換貿充穀綽有餘裕各邑分俵之數皆自該縣區處貿穀出納民則不知自己丑以後始自巡營主管每當涼藿收捧監色來到監捧乙巳以後仍爲移設於羅州所謂濟民倉常爲枵然之一空舍元無一包貯穀而列邑區劃移轉之穀方當輸送勞苦已極及其涼藿分俵列邑裝船受來於羅州量民戶口分給則所謂藿物一耗於營監色再耗於邑監色一束之藿分裂散縮一戶所受不過爲一時羹具而及秋徵穀爲數十倍藉令衆民所受之藿物初無耗費畎畝之民不習販賣藿物自歸銷耗穀包無異空納況其所謂藿物初不相當畢竟則白地納穀移轉簸揚見縮之數亦爲加徵沿邊之民聞移轉二字擧皆失心聖朝爲島民優恤之政爲弊至此營裨捧藿號稱腴任此等之弊何事不有而移穀捧藿弊至於此則尤爲痛心古人爲法周便完厚量度地利斟酌物情非不知移轉程途之頗遠而羅浦設倉爲其捧藿易於貿遷不撓民而充穀有餘也非不知巡營管攝稍重事面而的知其中間耗費之難防專責該縣之主管出納但使島民仰哺凶歲而詳定之法穀價不踴又使該倉收藿常有餘於充穀島陸俱便無害於民臣之始請移倉只爲轉輸而轉輸之弊猶是餘事仍襲近弊竟不改施則島中凶歉比年間有十年之內移穀不下三四遭則沿邊陸民勢將弊盡羅州空倉誠無義意移倉之議每患遠近邑分俵之爲難而一邑分俵爲一邑民弊二邑分俵爲二邑民弊羅里浦則以七山之險雖不得復設無論某邑量其地勢商販輻湊易於貿遷之地專責移穀捧藿之事設倉出納貿遷換易勿使營裨監捧則守令之畏憚巡營有勝於偏裨之私昵字牧之官亦異於卑類永絶民戶分授納穀之規使沿民相忘於移穀之役亦使島民隨便往來受穀納藿如陸地外倉則濟民之倉名實始可以相符島陸之弊庶可少息自今萬斛捧藿時量宜改施令道臣廟堂反復爛商以爲救弊開利之地焉臣千里歸來疾病爲祟有違反面之禮竟失復命之義行且尋鄕回瞻雲闕不勝隕越乞被逋慢之罪以肅朝綱以安私分焉臣無任云云答曰省疏具悉今見爾疏島中民勢可謂不見如見諸般條件許令廟堂草記稟處
정조 18년
行都承旨黃昇源坐行左承旨沈晉賢坐直右承旨李晩秀內閣直左副承旨洪仁浩坐右副承旨未差同副承旨李儒慶坐直注書鄭文始仕一員未差假注書柳遠鳴仕直事變假注書韓耆裕仕
정조 18년
李儒慶啓曰明日冬至望闕禮習儀相値視事頉稟之意敢啓傳曰知道
정조 18년
洪仁浩啓曰大司憲閔台爀掌令張錫胤持平李尙寯牌不進執義柳雲羽未肅拜掌令申大龜持平具文行在外監察茶時之意敢啓傳曰旣無情勢則次對公然違牌茶時則又請監察極爲駭然今日違牌諸臺先遞差後禁推其代今日政差出待下批憲臺牌招使之分臺
정조 18년
以備邊司本司坐起進不進單子傳于李儒慶曰卿等旣於本司來會明日次對進定於今日
정조 18년
李儒慶啓曰今日次對兩司當爲進參除在外陳疏入啓外呈告人員竝卽牌招何如傳曰允
정조 18년
洪仁浩啓曰執義柳雲羽疏批已下一體牌招何如傳曰允
정조 18년
李儒慶啓曰明日冬至望闕禮習議時諫院無進參之員除在外外未肅拜人員竝待開門牌招何如傳曰允
정조 18년
以執義柳雲羽牌不進罷職傳旨傳于洪仁浩曰只推
정조 18년
傳于李儒慶曰抄啓文臣十一月朔親試明日爲之
정조 18년
以京畿監司徐龍輔狀啓砥平縣監李元采以其身病罷黜事傳于黃昇源曰此時守令不可一刻曠官今日政各別擇差待下批當日辭朝
정조 18년
以江原監司李勉兢啓本原州牧定配罪人鄭國仁物故事傳于洪仁浩曰不過微眚而物故甚矜徒流案爻周生前罪名特爲蕩滌事分付
정조 18년
以慶尙道慰諭使李益運狀啓架山城餉全數捧留平倉之次邑魚鹽船稅分數停退令廟堂稟處事傳于李儒慶曰城餉事軍食雖重民情宜念此所以申明定式之北漢餉穀猶許闊狹者也不必回啓耗條屬於地方者外一傡捧留至於之次沿邑魚鹽船稅事下去後論理狀聞之意辭陛日已有筵敎觀此狀本果然矣視還餉身貢停免分數之次沿邑一體施行事卽令廟堂三懸鈴分付慰諭使及道臣
정조 18년
李儒慶以禮曹言啓曰卽接寧陵參奉所報則本陵冬至祭享受香在於今二十六日而參奉今方入直別檢有闕受香無人云別檢有闕之代卽令該曹口傳差出以爲受香之地何如傳曰允
정조 18년
有政吏批判書李致中參判沈煥之參議韓晩裕進行都承旨黃昇源進以李鼎揆爲大司憲李昌漢爲大司諫朴瑞源爲司諫李日運爲掌令洪樂敏爲持平李景溟爲獻納李重蓮李東宇爲正言鄭來百爲修撰鄭好仁爲判敦寧李度翼爲工曹佐郞李惟稱爲司僕主簿金世根爲掌樂主簿兪漢寬爲內贍奉事尹載僖爲北部都事李得休爲開城經歷韓永建爲明陵別檢李周奭爲寧陵別儉徐謙淳爲北部令申絢爲典籍李周斌爲健元陵令義禁府都事金履九掌樂僉正李光德相換李永培爲砥平縣監健元陵令李周斌司僕寺主簿金魯敬相換
정조 18년
兵批判書具庠病參判柳誼病參議朴宗甲病參知兪漢寧進同副承旨李儒慶進守門將單李鎭鼎副司果李東榮
정조 18년
傳于李晩秀曰今日金持默事大臣筵奏甚不分明御史入侍時副提調登筵也使之往傳淘洗於擧條者以其有關國綱不可歇看則觀此書入其不爲往傳可知如許微事疎漏若此此皆不能小心之致且必汨汨對策製役而然渠之應製餘事廟堂事關係何如則其所擧行焉敢每每和泥帶水乎萬萬駭然備局副提調尹行恁爲先不敍擧條之無一言捧納該房承旨遞差留門出送
정조 18년
李儒慶以都摠府言啓曰都摠管李時秀以備邊司堂上今日本司坐起時晝仕出去之意敢啓傳曰知道
정조 18년
沈晉賢啓曰臣與右副承旨金啓洛伴直矣纔已遞差矣伴直無人同副承旨李儒慶卽爲牌招何如傳曰允
정조 18년
李儒慶以兵曹言啓曰因大臣擧條武臣曾經邊地貶罷罪罷及周年前遷轉人履歷勿施而界限以閫帥以下爲定別單書入事定奪矣取考政案閫帥以下邊地履歷勿施人區別書入而其中釜山前僉使張集紹以前任事罪罷與時任有異鍾城前府使梁垸茂山前府使李邦城俱以準瓜貶罷雖與未準有異而自下不敢擅便竝爲書入之意敢啓傳曰大臣擧條批答亦有料量之敎矣欲爲勿施則兵閫以下竝當勿施只於已經邊地之類勿施則沈屈者愈當沈屈甚非縮核之政大抵法之不行非渠輩之罪卽銓官不有格式而然當該越格擬望銓官一一査出捧現告而爲先從重推考此別單付之昧爽以前特爲勿論已經邊地之雖未準朔者自在分揀中自今特敎及陞遷雜凡公頉外擅擬或用履歷之判堂施以譴罷之典事定式載之兩銓謄錄可也
정조 18년
洪仁浩以備邊司言啓曰副司直沈樂洙上疏批旨內今見爾疏島中民勢可謂不見如見諸般條件許令廟堂草記稟處事命下矣取見其疏本則其一島民蓄馬者船馬渡海欲爲換穀而一馬換穀未滿一斛牝馬出陸一匹售價不啻十倍於生馬自今至明年麥前許以牝馬弛禁換穀則一時救急不害法意事也其一明年米商之來比於今春必至全減而商販亦不必永絶三南沿海商船載穀入島者使各其邑別施蠲役之典以開趨赴之門則其效有勝於累千石移粟事也其一羅里浦移穀之以涼藿償納者該縣主管收捧己丑以後始自巡營主管乙巳以後移設於羅州而及其涼藿分俵列邑藿物自歸銷耗穀包無異空納此等之弊何事不有移倉之議每患遠近邑分俵之爲難羅里浦則雖不得復設無論某邑量其地勢設倉出納勿使營裨監捧永絶民戶分授納穀之規自今萬斛捧藿量宜改施事也牝馬弛禁事島民若是遑汲人畜自有輕重限麥秋弛禁麥秋後復申前禁或不害爲權宜之道而國之重政在於馬馬之蕃殖在於牝若弛其禁半年之內必將空群設使公馬之不見失私馬之絶種亦關於一國馬政有難輕議三南米商蠲役事雖非蠲役若不禁斷則以其趨利之心自當幅湊於島中今又許蠲其役則沿邑之米將有愈貴之慮今見事勢恐當一視島陸俾無彼此之偏重但以商販爲島之船切勿禁斷之意關飭三南爲宜無論某邑量勢設倉自今萬斛捧藿量宜改施事向因前牧使御史時狀啓關問該道以各邑地勢擧多不便反不如羅州之爲愈覆啓置之矣今此所論又如是根據第以疏辭付之道臣消詳爛商如果有兩便之道則使之報本司後稟處何如傳曰允
정조 18년
李儒慶以備邊司言啓曰卽見京畿暗行御使洪樂游別單則備陳長湍前前府使徐有和法外之罪而其一老人加資出給時帖給吏輩使之捧賂或三四兩合爲一百五十三兩事也其一春等官需衙祿大同米稅米中軍料米兩驛公須位移付三稅秩混捧雜費歸於私用者爲二十七石零春夏間米一石價不過三兩四五錢而每石七兩四錢四分折價濫捧執錢私用爲三百六十七兩三錢事也其一有馬庫本錢利條中六十九兩取用於坡州新買家價事也其一結錢三百兩詳定錢七十五兩營債錢三百五十兩取用而遞歸後由吏替當還報至於營債錢則姑爲仍債而仍任由吏替當負債事也其一辛亥府使林鵬翰鄕廳改建時富民處稱以營建副監名色有軍役者除頉無役者勿侵之意成給完文或捧二三十兩合爲五百四十餘兩而雖無犯手之事名色不正後弊難防所謂副監案一竝付火事也今年優老之典所重何如而設使吏輩潛自捧賂於出給之除所當嚴治痛禁身爲官長反使捧賂者究厥所爲萬萬痛駭官需等米之移捧於三稅條雖曰謬例每石執錢比諸時直多至倍蓰庫錢利條之取用於舍價結錢詳定錢之使由吏替當營債錢之至今仍債仍任由吏計在彌縫者俱係贓汚此等不法無嚴之類若不如法處斷無以懲後長湍前前府使徐有和亟令該府拿問嚴覈施以當律辛亥府使林鵬翰鄕廳改建時差出副監多數斂亦極可駭不可以不爲犯手置而不論爲先拿問處之何如傳曰允需米之謬例公貨之貸用可謂射利之計非不萬萬無狀而尤所駭痛者今年推恩之老人討出錢兩分給下輩有若分等賣帖者然者寧有如許所爲乎下屬設欲因此討食名以官長則尙可禁之渠豈敢若是乎徐有和卽爲拿來嚴覈之意分付該府可也
정조 18년
李晩秀以賑恤廳言啓曰西部小貞洞契任掌朴師殷今月二十一日本洞路傍得二歲遺棄女兒同里居良女裵召史欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰知道
정조 18년
李儒慶以守禦廳言啓曰集春營入直禁衛營鄕軍停番代本廳標下作隊軍九十名餘軍五名合九十五名禁衛營哨官率領來十二月初一日爲始分三番輪回入直已自該營草記啓下自本廳抄擇點閱後今月二十五日修成冊領付于禁衛營之意敢啓傳曰知道
정조 18년
禁府照目陽城前縣監權䘩矣本府議啓內觀其所供修改斂錢恩綸未頒雖爲發明是白乎乃至若荒年俵災大政抄戶民命所係而俱不稱停致有怨咨從一科致杖一百收贖告身盡行追奪私罪啓奉敎依允爲旀功減一等爲良如敎
정조 18년
漢城府粘連啓目云云金泰巾恣意誣飭再煩天聽此等虛謊奸濫之類不可置之於京營軍伍之列令該營門捉送本其監營與車萬輔一體嚴繩之意分付道臣何如判付啓依回啓施行爲旀前後邑倅之不得擧行由於京司之不卽出給現告分揀爲良如敎
정조 18년
執義柳雲羽疏曰伏以臣向來疏陳出於忠憤衝口之發反涉狂妄惶隕自訟聖度曲加包容薄施譴罷曾未幾何又蒙收敍意外新除忽下於鄕廬病寓之中聞有恩命卽歸私次則諭旨已夕下矣簪履之恩至及於負罪之際宜其感激叩謝而從前之情勢已有鐵限目下之觸冒仍委床席無以自强筋骸少伸忱誠玆不得不入文字具事狀以犯瀆擾之罪秖自悚仄而已伏乞聖慈哀之憐之容之恕之亟削臣所叨職名兼勘臣所犯逋慢以肅朝綱以安微分焉求免之章不意言他寸忱未已一二條陳唯幸採擇之凡廷臣之嘵嘵所爭執者一則義理之關而秉彝之天也二則引君當道納于無過也而上下征邁有乖都兪之美倫綱晦塞了無闡明之期忨愒之久承順成套有當封納而不納者不可停而停者人心潰裂若是狼藉誠非細故也若此不已世道之憂將無止泊若以聖人去食之訓言之則荒政非所急也伏願殿下加思幡改特允三司之請以絶亂本焉夫何聖明之世遇商旱周風之災始也心禱而修省終焉警惕而悶歎乙丙憂遑先事而慮滌場之前特下綸音字字恩言懷保之撫安之繼之以蠲免口食身布或停或除小大民人孰不雷歡皆曰不食而自飽不衣而自煖矣凡在宣化分憂之臣夫誰不奉揚仁聲以保我黎民其所安集之道接濟之方將有頭緖庶無捐瘠之患此莫非我殿下視如傷之衷豫講繻袽之策以底徯志之治也惟此都下皆仰食于國家不耕穫者也而士夫家貧一世通患朝官中人吏隷年久落仕鰥寡孤獨煢孑無告坊坊有之而大抵都民皆有恒産仕宦者君食之閭閻食貢價廛人食市利下此者各有所業各食其力獨士大夫之子弟以業文業武爲田地所望者科甲無他走作是以舊家之孫大族之裔北里南洞蝸殼生涯啼飢呼寒皆他日朝廷之人材也常年呰窳爲生堪人所不堪況今年沿水皆不登熟而城中富家之田例在通漕之地故所入者什之一二我躬不閱待以擧火者難得波及則貧人假貸之路絶矣倘非殿下能邇之德推以惠澤則輦轂之下必多翳桑之餓者特令廟堂早講救活之策凡都民食祿受料布外邑分糶法或米或錢無息貸下自歲首至四月月三按籍分給至秋冬收捧此爲惠而不費也至若四窮及中人吏隷之無依者依賣例捧錢分給俾絶秋冬難捧之弊焉太學養士滿百之制是古法也而先朝未之行焉士歸如家有屢請者不許之矣猗歟明年卽篤慶之辰四方多士爲觀國光于于而至若以滿百不許入則旅食棲遑無聊而去且當歉年尤多艱難豈不可㦖然也特詢廟堂稟處限明年滿百外許食以廣養士之仁化也夫詰盜者爲民除害也而荒年之民宜以烹小鮮之術治之勿擾之而已今詰盜之令不爲無助於荒政而外方討捕之侵害良善有不可勝言者稱以譏詗橫行坊里禍及鷄犬誘其賊漢傳相告引歐劫民家受賂無厭年久之所買牛馬器件謂以贓物奪而取之不爲覓還本主終歸私占則除害之政反生大害請令廟堂嚴飭外方掌盜之官操切討捕將卒只捉目下發覺勿論旣往姦贓又勿縱賊漢與討捕使爲倀鬼以致除暴之實效也向來朝紙伏讀華城停役綸音一哉王心大哉王言聖上若保赤子俟道使民之德意洋溢乎字紙之中雙擎百誦不覺犁然而喜臣猶如此況爲華城之民者乎雖然赴役之民豈盡華城之人必多他邑之民自春徂秋勤操板築所受雇錢日日喫盡而此輩素無遠慮應不聚所食之贏餘以爲秋冬衣食資而今遽縱去旣不得耕耘一畝又無披掛片絮各歸其家飢寒必至固其勢也此不可不軫恤事狀優保惠請令本府詳察情勢從長處之無至失所甚大惠也目今荒政之要在官得人官得人之要在取廉廉者人之所難爲而爲之此傳所云人有不爲而後可以有爲者也又在節用節用之要在崇儉儉者生財之原也一日儉則生一日之財一月儉則生一月之財積以歲年則財不可勝用矣此聖王逸於得人不加賦而足用也遇水旱而不憂災也念哉念哉懋哉懋哉臣無任云云省疏具悉朝官中人吏隷食祿受料外依外邑分糶例貸下米錢事四民無依之類捧錢給米事意非不美似不可輕議矣明年太學生到記勿拘百數事此是先朝受敎定式則爾何曰未之行焉乎然若於觀光之時有人多額少之弊則間或有闊狹不必更爲定式矣討捕事依施尾陳事亦令廟堂議于守臣措處爾其勿辭察職
정조 18년
甲寅十一月二十四日午時上御重熙堂右承旨入侍時右承旨李晩秀記事官鄭文始記注官金良倜記事官吳泰曾以次進伏訖上曰京畿御史副提調入侍賤臣承命出傳與御史洪樂游副提調尹行恁偕入進伏樂游讀奏書啓訖上曰副提調持此書啓與大臣相議論理草記可也晩秀曰抄啓文臣申絢五六七月朔課講連三次居首依節目陞六事令政院捧傳旨何如上曰依爲之三經四書之如誦己言今所初見不但三次居首之可嘉今日政付典籍事分付可也晩秀曰抄啓文臣權晙六月朔親試及更試時三日連爲居首而此與連三次居首有異何以爲之乎上曰特爲陞敍可也出擧條仍命退諸臣以次退出
정조 18년
行都承旨黃昇源坐行左承旨沈晉賢坐右承旨李晩秀坐左副承旨洪仁浩坐直右副承旨金啓洛坐同副承旨李儒慶坐直注書鄭文始仕一員未差假注書柳遠鳴仕直事變假注書韓耆裕仕
정조 18년
黃昇源啓曰右副承旨金啓洛旣有分揀之命卽爲牌招何如傳曰允
정조 18년
李儒慶啓曰今日抄啓文臣課講時何承旨進去乎敢稟傳曰右承旨進去
정조 18년
李儒慶啓曰卽者議政府錄事來言左議政金履素以爲昨日擧條事罪著溺職惶隕靡措走伏金吾門外恭俟嚴誅之仍納命召何以爲之敢稟傳曰更思使之淘洗云云非副提調入侍時筵敎問於御史入侍時承旨可以知之無論如此如彼豈待副提調之言而爲之者乎擧條措語不但與筵奏有異能不有關於國綱乎勿待命事遣史官傳諭仍傳命召
정조 18년
臣昇源今日冬至望闕禮習儀時進去下直之意敢啓傳曰知道
정조 18년
李儒慶啓曰卽者議政府錄事來言左議政李秉模以爲伏聞去夜下政院之敎萬萬震懍罔知攸措走伏金吾門外恭俟鈇鉞之誅云仍納命召何以爲之敢稟傳曰更思使之淘洗云云非副提調入侍時筵敎問於御史入侍時承旨可以知之無論如此如彼豈待副提調之言而爲之者乎擧條措語不但與筵奏有異能不有關於國綱乎勿待命事遣史官傳諭仍傳命召如是相持徒損國綱備局副提調及該房承旨處分揀殿座時刻已過卽爲入來考試事一體傳諭
정조 18년
李儒慶啓曰卽者義禁府都事來言左議政金履素右議政李秉模今方待命於金吾門外云係是大臣去就敢啓傳曰知道
정조 18년
以工曹判書徐鼎修初度呈辭傳于李儒慶曰旣無情勢除拜屬耳豈可無端捧入還給捧納承旨推考
정조 18년
以全羅監司李書九辭職上疏傳于金啓洛曰當此民虞溢目之時宵旰一念不遑自暇道伯之耳亦必得聞則義無必遞情非切急敢於向下回諭之後又尋辭疏至於封啓今日國綱可謂掃地盡矣方命之律先施此人以勵諸道以懲後弊非不知爲目下要道而此時迎送大關民弊於是乎參倚輕重又不得不姑忍之此疏爲先還下送更以處義二字筆之於奏御文字是啓後來方伯無忌憚之習俾令知所去就
정조 18년
司諫朴瑞源持平洪樂敏校理任希存李羲甲副校理尹益烈南履翼修撰安策嚴耆副修撰鄭來百韓用鐸啓曰請黜置罪人鄭致達妻亟令王府快正典刑措辭現上請物故罪人德相亟施孥籍之典措辭現上請向日合辭兩啓之已傳而未徹者亟命捧入仍賜允兪俾王章伸而三字刀割焉措辭現上答三司曰不允司諫朴瑞源持平洪樂敏啓曰請遲晩後物故罪人啓能亟施孥籍趾賊等凶種快施邦刑養遂獻遂設鞫得情措辭現上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭現上請物故罪人國榮亟施孥籍之典措辭現上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚決正王法措辭現上請柳星漢亟令王府設鞫嚴問期於得情夬正邦刑措辭現上請承款後物故罪人九宗亟施孥籍措辭現上答兩司曰不允持平洪樂敏啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭現上新除授大司憲李鼎揆時在慶尙道慶州地掌令李日運時在忠淸道瑞山地請竝斯速乘馹上來事下諭答府曰不允下諭事依啓司諫朴瑞源啓曰請金甲島爲奴罪人克觀古今島爲奴罪人克泰更令王府廳鞫得情夬正王法措辭見上請逆賊尙魯亟施孥戮之典措辭現上請亟寢秋曹罪人柳師文放釋之命仍令王府設鞫嚴問夬正典刑辭措現上新除授正言李東宇時在京畿衿川地請斯速乘馹上來事下諭答院曰不允下諭事依啓
정조 18년
金啓洛以都摠府言啓曰今日入直內三廳武兼禁軍及軍兵等當爲中日習射而冬至望闕禮相値不得爲之之意敢啓傳曰知道
정조 18년
李儒慶以吏曹言啓曰今此宗廟各陵殿宮冬至祭諸執事無以分排刑官及司饔院官員依例通融塡差之意敢啓傳曰知道
정조 18년
李儒慶以吏曹言啓曰今此宗廟各陵殿宮冬至祭大祝中時無職名人員令該曹口傳付軍職何如傳曰允
정조 18년
甲寅十一月二十五日辰時上御便殿抄啓文臣親試入侍時行左承旨沈晉賢左副承旨洪仁浩右副承旨金啓洛記事官鄭文始假注書柳遠鳴記注官金錫泰記事官吳泰曾原任提學蔡濟恭原任直提學金憙檢校提學徐有防檢校直提學徐鼎修金載瓚檢校直閣尹行任李晩秀南公轍以次進伏訖上命試官以下行禮引儀唱讀券官蔡濟恭等考官金憙等率應製文臣行四拜禮訖濟恭等進前曰日間聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰右相入侍文始承命出傳與右議政李秉模偕入進伏上敎秉模曰昨日副提調入侍有所下敎矣今聞伊時入侍承宣言未及承聆云然則誤爲處分故副提調處分使之分揀而大抵擧條措語有異於筵奏之語故有所下敎矣秉模曰莫非臣等不能詳審之致矣上命有防書古詩題擬古詩十九首晉賢跪啓請宣敎頒紙訖上曰諸文臣應試者數爲十九人各次原韻一首可也仍命宣飯於試官以下命憙等考講金近淳等以次進講又命濟恭等考券訖命退諸臣以次退出
정조 18년
行都承旨黃昇源坐行左承旨沈晉賢坐右承旨李晩秀內閣直左副承旨洪仁浩坐右副承旨金啓洛坐直同副承旨李儒慶坐直注書鄭文始仕一員未差假注書柳遠鳴仕直事變假注書韓耆裕仕
정조 18년
藥房提調徐有防副提調黃昇源啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 18년
以大司諫李昌漢正言李重蓮牌不進罷職傳旨傳于洪仁浩曰只推
정조 18년
以閔台爀張錫胤李尙寯崔烜安廷善李東冕禁推傳旨傳于洪仁浩曰其中有衆所共知實病外分揀
정조 18년
傳于李儒慶曰抄啓文臣十二月朔親試明日爲之宣傳官今年射講都計劃試射亦於明日爲之再明受香相値三明日卽亞歲也一月六對必欲準爲再明以後勢難爲之明日先以本司坐起來會觀試射早晩當以次對引見預令廟堂知悉
정조 18년
李儒慶啓曰抄啓文臣親試宣傳官都計劃試明日爲之事命下矣處所以何處爲之乎敢稟傳曰春塘臺爲之
정조 18년
以長湍前府使林鵬翰拿處傳旨傳于洪仁浩曰此時守令不可一刻曠官爲先令道臣行査狀聞後待畢捧糴拿來事分付該道
정조 18년
以水原留守趙心泰狀啓步軍親軍衛入飭進定事傳于金啓洛曰依狀請施行事分付
정조 18년
金啓洛以壯勇營言啓曰禁衛營鄕軍停番間弘化門入直以本營步軍替代事草記蒙允矣來十二月初一日爲始步軍五十名該將官率領與禁衛軍待標信替代後每三日輪回入直之意敢啓傳曰知道
정조 18년
金啓洛以訓鍊都監言啓曰謹依今月初五日口傳下敎禁衛營鄕軍停番代金虎門入直軍一百名外加入軍五十名除出哨官率領移直銅龍門而其中十名則分直建陽門廣智營入直軍五十名外加入軍十五名除出哨官率領移直於集賢門而來十二月初一日待標信替代之意敢啓傳曰知道
정조 18년
金啓洛以禁衛營言啓曰本營上番軍限乙卯麥秋停番事定奪矣下番軍兵來十二月初一日放送而弘化門則以壯勇營將官軍兵替代銅龍集賢建陽等門則以訓鍊都監將官軍替代後集賢門把摠還爲入直本營集春營入直摠戎廳軍出番代以守禦廳標下軍九十五名分作三番入直事前已草記允下矣該廳軍兵今已點閱整齊來十二月初一日爲始本營哨官率領限停番間輪回入直之意敢啓傳曰知道
정조 18년
金啓洛以禁衛營言啓曰各軍門試才時沒技人別單書入事已有前例矣今十一月二十五日本營下番軍兵等賞試才時領軍把摠申晤片箭邊三中沒技依例別單書入之意敢啓傳曰知道
정조 18년
洪仁告以義禁府言啓曰京畿高陽郡投畀金持默定配分揀施以削出之典事承傳啓下矣金持默施以削出之典定配則分揀放送事分付該道道臣之意敢啓傳曰知道
정조 18년
洪仁浩以義禁府言啓曰因京畿暗行御史洪樂游別單備邊司草記批旨內徐有和卽爲拿來嚴覈之意分付該府可也事命下矣徐有和前以他罪定配於咸鏡道三水府依例發遣府書吏卽爲拿來之意敢啓傳曰知道
정조 18년
李晩秀以賑恤廳言啓曰南部蓮城尉契任掌李喆福今月二十四日本洞路傍得一歲遺棄女兒同里居良女李召史欲爲收養貧不自食願爲受料告于本部同日牒呈依節目給料使之乳養之意敢啓傳曰知道
정조 18년
持平具文行啓曰請亟寢秋曹罪人柳師文放釋之命仍令王府設鞫嚴問期於得情快正王法答府曰不允
정조 18년
甲寅十一月二十六日辰時上御重熙堂左承旨入侍時行左承旨沈晉賢假注書柳遠鳴記注官金良倜記事官吳泰曾行大司成李家煥以次進伏訖上敎家煥曰韻書刊印之役今年可以了當耶家煥曰此是精書精刊者故今年內似難畢役矣上曰別作一小本以資儒生輩場屋中所看則甚好矣且開板於兩南監營廣布鄕曲則實爲美事矣家煥曰使鄕儒得見則尤有所刊行之效矣上曰此事專委於卿卿須善爲之可也命退承史以次退出
정조 18년
李儒慶啓曰明日毓祥宮仲朔祭齋戒相値視事頉稟之意敢啓傳曰知道
정조 18년
黃昇源啓曰來初一日輪對日次矣敢稟傳曰爲之受點人後日次來待
정조 18년
金啓洛啓曰今日次對兩司當進參除在外外未肅拜呈告人員竝卽牌招何如傳曰允
정조 18년
黃昇源啓曰摠戎使申大顯以長陵獻官今方受香出去矣所佩密符來請還納何以爲之敢稟傳曰仍佩往來
정조 18년
黃昇源啓曰摠戎使申大顯仍佩往來事命下矣將兵之任不可一刻無摠察之人何以爲之敢稟傳曰壯勇大將兼察牌招聽傳敎
정조 18년
傳于李儒慶曰明日出宮門路以協陽門爲之
정조 18년
黃昇源以吏批言啓曰卽接掌樂院牒呈則明日擧動時殿庭協律郞例以本院正進參而正洪樂淵差祭無以推移卽速變通云矣掌樂正洪樂淵今姑改差其代今日政擬入之意敢啓傳曰知道
정조 18년
有政吏批判書李致中進參判沈煥之進參議韓晩裕進行都承旨黃昇源進啓曰全州判官今當差出而本州以營下劇邑素稱難治不可不擇差他道有聲績未準朔守令竝擬何如傳曰允以李大亨爲兵曹參議尹致性爲參知洪秀輔爲分內醫提調申絢李聖輪爲兵曹佐郞尹羽烈爲掌樂正韓弘裕爲漢城庶尹韓錫仁爲監察南陽履爲禁府都事李瑞運爲漢城主簿李宜秀爲河東府使朴載淳爲咸昌縣監
정조 18년
以全州判官望筒傳于黃昇原曰雖非尤甚邑此時不可一刻曠官道內守令有聲績或在京時仕前銜中更爲另擇擬入待下批與河東咸昌給馬下送
정조 18년
吏批再政以尹光垂爲全州判官
정조 18년
兵批判書具庠進參判柳誼入直參議參知未差右副承旨金啓洛進以韓光綮洪聖淵爲都摠管僉知單張宅基禁衛把摠申晤加資事承傳今加折衝
정조 18년
傳于李晩秀曰發遣吏郞諸執事淸齋與否摘奸以來
정조 18년
兵曹口傳政事副司直朴宗甲兪漢寧副司果鄭毅祚鄭景祚柳頤玄尹序東魚錫齡尹行直申龜朝李元八崔時淳以上竝單付
정조 18년
李儒慶以奉常寺都提調意啓曰永禧殿大享時祭物前期二日例爲趁早封進矣今日冬至大享時亦當依此擧行而典祀官不卽來待故自本寺自朝至今連爲催促於吏曹而日已過午尙無動靜事體所在萬萬駭然當該典祀官令該府拿問嚴處當該吏曹堂上從重推考典祀官令吏曹急速差出以爲卽時封進之地何如傳曰允
정조 18년
李儒慶以禮曹言啓曰今十一月二十九日宣禧宮冬至祭親行時自上當有散致齋之禮而正日只隔二日散齋則勢未及如例磨鍊自今日殿下散齋一日於別殿致齋一日於齋殿凡散齋不吊喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於本司致齋一日於享所陪從百官諸衛之屬守衛宮門者各於本司淸齋一宿事知委何如傳曰允
정조 18년
洪仁浩以備邊司三公意啓曰向因左議政金履素所啓慶禮當前文衡多有擧行之事前大提學洪良浩今方出疆以疏代薦亦是文苑故事渡江前疏薦之意令政院稟旨下諭事批旨內都堂會圈旣無的當可據之例則非所可論雖以疏薦言之無薦中之人然後可以議到而今則薦中旣有一人然而使之疏薦有違文苑故事擧條之不卽批下者此也見今亞歲隔日其所擧行不可緩也薦中一人亦非曾經之人則亦不可前單點下如何爲可卿等會于公廨詳考故事論理草記可也事命下矣臣等來會公廨取考文苑故事則故大提學李植疏曰祖宗朝昇平無事職官稀遷文衡之任非罪廢則雖至議政不許遞改臣先祖臣荇以領中樞府事猶帶文衡及至削奪而金光老以吏判代之彼時前任之臣金勘申用漑南衮去歲已久拜罷歲月具載可考安有曾經者爲之擧薦者哉伏願明據祖宗朝舊例速爲差出云云此乃都堂薦望之論而亦不過以事勢之所必然推以論之而已則亦不可援以爲例而遽然創行前任文衡見無無故在朝之人以臣等愚昧實無可以考據仰對者不勝悚惶之至而當此莫重莫大之慶禮文衡之不備大關國體上裁何如傳曰有國用人之所重豈有過於文衡乎然一有違例當者豈行公此所以鄭重不爲輕視者也觀此草記別無指一稟處者而只請上裁如是而何時可決乎再明日時原任大臣登筵其前更加博考登筵時稟處可也
정조 18년
李儒慶以備邊司言啓曰明日動駕時禁衛營留陣事命下矣禁衛大將姑未出代在前如此之時或以中軍代領或他大將兼察今番則何以爲之乎敢稟傳曰御營大將代領牌招聽傳敎可也
정조 18년
李儒慶以御營廳言啓曰今十一月二十八日宣禧宮擧動時斥候七處伏兵三處將則本廳軍官五員出身軍官五員軍則京標下軍四十名竝嚴飭定送而依定式晝饒氣夜饋粥之意敢啓傳曰知道
정조 18년
執義柳雲羽司諫朴瑞源持平洪樂敏具文行獻納李景溟副校理尹益烈南履翼正言李重蓮修撰安策嚴耆啓曰請黜置罪人鄭致達妻亟令王府快正典刑措辭現上請物故罪人德相亟施孥籍之典措辭現上請向日合辭兩啓之已傳而未徹者亟命捧入仍賜允兪俾王草伸四字刀割焉措辭現上答三司曰不允
정조 18년
執義柳雲羽司諫朴瑞源持平洪樂敏具文行獻納李景溟正言李重蓮啓曰請遲晩後物故罪人啓能亟施孥籍趾賊凶種快施邦刑養遂獻遂設鞫得情措辭現上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭現上請物故罪人國榮亟施孥籍之典措辭現上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭現上請柳星漢亟令王府設鞫嚴問期於得情快正邦刑措辭現上請承款後物故罪人九宗亟施孥籍措辭現上答兩司曰不允
정조 18년
行都承旨黃昇源隨駕宿行左承旨沈晉賢隨駕宿右承旨李晩秀隨駕宿左副承旨洪仁浩隨駕宿右副承旨金啓洛隨駕直同副承旨李儒慶隨駕直注書鄭文始奉命命進去一員未差假注書徐俊輔隨駕宿柳遠鳴隨駕直事變假注書曺錫中差祭
정조 18년
大駕詣宣禧宮入齋室後內閣政院玉堂藥房口傳問安答曰知道
정조 18년
大駕詣毓祥宮延祜宮展拜罷後內閣政院玉堂藥房問安答曰知道
정조 18년
宣禧宮親祭罷後內閣政院玉堂藥房朝廷二品以上六曹堂上兩司長官口傳問安答曰知道
정조 18년
金啓洛啓曰明日動駕相値視事頉稟之意敢啓傳曰知道
정조 18년
金啓洛啓曰明日冬至望闕禮依例爲之之意敢啓傳曰知道
정조 18년
傳于沈晉賢曰禮房承旨馳詣宗廟永禧殿毓祥宮延祜宮景慕宮懿昭廟奉審摘奸以來
정조 18년
黃昇源啓曰假注書徐俊輔使之仍察何如傳曰允
정조 18년
李儒慶啓曰事變假注書曺錫中使之仍察何如傳曰允
정조 18년
李儒慶啓曰司僕內乘來言捲簾毛帳取稟傳曰捲三面爲之
정조 18년
李儒慶啓曰禮貌官來言百官稟旨就次傳曰知道
정조 18년
李儒慶啓曰大駕詣宣禧宮入齋室後王大妃殿惠慶宮問安何承旨進去乎敢稟傳曰同副承旨進去
정조 18년
李儒慶啓曰臣王大妃殿惠慶宮問安進去下直之意敢啓傳曰知道
정조 18년
傳于李儒慶曰守禦使之代壯勇大將兼察牌招聽傳敎
정조 18년
黃昇源啓曰因玉堂箚子導駕堂上譴責依施事批下矣以傳旨捧入乎敢稟傳曰從重推考
정조 18년
李儒慶啓曰前守禦使沈頤之密符還納修正次密匣請出之意敢啓傳曰知道
정조 18년
吏曹口傳政事徐鼎修爲平市提調
정조 18년
吏曹以徐榮輔全州接覈使
정조 18년
金啓洛啓曰王大妃殿惠慶宮夕問安何承旨進去乎敢稟傳曰右副承旨進去
정조 18년
金啓洛啓曰王大妃殿惠慶宮夕門安進去下直之意敢啓傳曰知道
정조 18년
傳于李儒慶曰哨官李宗祥卽李仁康之孫而陞敍承傳尙不收用令該曹相當見窠口傳擬入
정조 18년
兵曹口傳政事李宗祥爲武兼
정조 18년
李儒慶以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 18년
李儒慶以壯勇言啓曰依下敎本營隨駕將校軍兵等處設粥分饋之意敢啓傳曰知道
정조 18년
李儒慶以訓鍊都監言啓曰依下敎隨駕將校軍兵等處饋粥之意敢啓傳曰知道
정조 18년
李儒慶以禁衛營言啓曰依下敎本營留陣將校等處設粥分饋之意敢啓傳曰知道
정조 18년
李儒慶以御營廳言啓曰依下敎駕前別抄等處設粥分饋之意敢啓傳曰知道
정조 18년
李儒慶以訓鍊都監言啓曰本局從事官四員內洪樂游沈逵金載恒俱爲差祭鄭東敎以戶曹郞廳隨駕今日本局省記無以推移依例以挹摠代直之意敢啓傳曰知道
정조 18년
副校理尹益烈南履翼修撰安策嚴耆箚曰伏以臣等於今日陪扈之路卽見魚物廛之鎖門釘板有若撤市逃走之狀故作此擧於輦過之路噫紀綱之解弛民習之頑濫至於此極哉爲其提擧者若能嚴束豈有此無前之擧乎此而置之紀綱也民習也將不知至於何境臣等謂該寺提調施以譴罷之典市民中首倡作俑者令該曹査出嚴刑遠配宜矣且以導駕事言之職在淸道見此怪駭之擧默默而過亦不可置而勿論當該導駕堂上亦施譴責之典斷不可已也取進止答曰省箚具悉廛民事如果然矣極爲駭然平市提調譴罷導駕堂上譴責竝依施
정조 18년
甲寅十一月二十八日辰時上詣宣禧宮毓祥宮延祜宮擧動入侍時行都承旨黃昇源行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書徐俊輔柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣尹行恁南公轍以次隨駕上具翼善冠衮龍袍乘輿出協陽門由肅章門仁政門御仁政殿親傳香香祗迎後降輿乘輦由仁政門進善門出敦化門駐輦鍾街命軍士房承旨入侍上曰貢市人明日還宮時來待于通街賤臣承命出傳駕至下輦所降輦步過命左承旨進詣藏寶閣奉審仍詣宗廟景慕宮懿昭廟奉審摘奸以來仍進發詣宣禧宮大門外領議政洪樂性路傍祗迎上曰卿則老人還入藥院休息可也上曰戶禮換房出駕前下敎命書傳敎曰在前冬至親享正時多用子夜半今番宣禧宮冬至祭親行亦依此擧行事分付上曰毓祥宮延祜宮行禮時百官行禮置之兵判別雲劍外侍衛作門內留駐出駕前下敎上曰奉安閣行禮時百官行禮置之出駕前下敎降輦乘輿入齋室門外降輿仍詣板位行再拜禮入宮內奉審訖御香大廳親押乘輿出宮大門詣毓祥宮行再拜禮次詣延祜宮行再拜禮乘輿出宮大門還入宣禧宮齋室上曰平市提調令該曹口傳差出出駕前下敎諸臣權退
정조 18년
行都承旨黃昇源坐行左承旨沈晉賢坐右承旨李晩秀內閣直左副承旨洪仁浩坐直右副承旨金啓洛坐同副承旨李儒慶坐直注書鄭文始病一員未差假注書徐俊輔仕柳遠鳴仕直事變假注書曺錫中仕
정조 18년
大殿王大妃殿惠慶宮中宮殿元子宮內閣政院玉堂朝廷二品以上六曹堂上兩司長官冬至單子問安答曰知道
정조 18년
李儒慶啓曰司僕內乘來言捲簾毛帳雨具取稟傳曰爲之捲三面
정조 18년
傳于李晩秀曰禮房承旨馳詣宗廟景慕宮奉審摘奸以來
정조 18년
傳于李儒慶曰景慕宮展拜時當省牲省器該房知悉
정조 18년
李晩秀啓曰時原任大臣率禮堂有稟達事來詣請對矣傳曰入侍
정조 18년
傳于金啓洛曰貢市人詢瘼時書納弊瘼令貢市堂上今日內草記回啓
정조 18년
李儒慶以禮曹言啓曰今此冬至陳賀諸道所封箋文中慶尙左兵使李潤謙鐵原府使任聖說以應封官兼別軍職故各爲封箋矣一體看審捧入之意敢啓傳曰知道
정조 18년
金啓洛以宣惠廳言啓曰今十一月令宗廟薦新天鵞忠淸道當次故貢人處使之趁期封進矣今月已盡所納只是十三首其餘一首則累次催促尙未準納限內不得封進事體誠爲未安該貢人方自本廳嚴治督納而在前如此之時亦有退限封進之例待其準數捉納封進之意分付該曹何如傳曰知道
정조 18년
李儒慶以御營廳言啓曰本廳中軍尹得逵身病甚重勢難察任改差何如傳曰允
정조 18년
宣禧宮冬至祭親行敎是時報府進幣爵酒官吏曹判書李致中奠幣爵酒官吏曹參議韓晩裕贊禮禮曹判書閔鍾顯典祀官奉常正吳泰賢宮闈令尙膳崔鳳偕執禮副司果崔獻重執尊副司果鄭東觀大祝軍資正李肇源盥洗位禮曹佐郞金乃默崔雲翰爵洗位禮曹正郞金錫泰吳錫齡贊者引儀崔珽金東覽謁者引儀任希澤兼引儀尹夔欽贊引兼引儀許潚韓範敏監察南達孫洪秉玉
정조 18년
甲寅十一月二十九日子時上詣宣禧宮親祭入侍時行都承旨黃昇源行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書徐俊輔柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣尹行恁南公轍以次侍立上具翼善冠衮龍袍行祭時至上自齋室步入東狹門就板位行再拜禮贊禮啓請行事上詣盥洗位盥洗訖詣神位前三上香獻爵奠幣出就板位行初獻禮仍行三獻禮訖上復行再拜禮贊禮啓請禮畢上還御齋室命書傳敎曰今日行禮當有示意之擧前兵使李仁康特爲加資宮闈令中官熟馬一疋賜給行禮時擧行守僕及宮屬令該書施賞上曰平市提調望筒勿施出榻敎命書傳敎曰左相則先詣未能目擊而該署提擧則參班先爲嚴治大臣聞此至於草記云然則旣禁矣又治之請罪之後時於擧行可知別無深罪之端常時不能檢飭之失亦不可全然無飭以此以彼譴罷稍過平市提調以從重推考更捧傳旨兼帶守禦使牌招使之受符又命書傳敎曰諸司預備少頃乘輿出宮大門外降輿乘輦駕至鍾街駐輦上曰貢市堂上入侍賤臣承命出與沈頤之等偕入侍立敎頤之等使之面諭市民等曰汝等俱是廛民皆得安業樂生乎召見汝等欲知汝等之弊瘼非不欲仔細詢問而今日是冬至日也還宮後當於眞殿行禮所重在此不可久駐路上故命有司之臣詳問諸般弊瘼一一還奏汝等詳對可也命書傳敎曰鐘閣駐輦時右列禁軍事極爲駭然兵曹判書推考禁軍別將柳孝源爲先記過出駕前下敎由敦化門進善門入仁政門由萬安門入殿內行四拜禮訖還內諸臣以次退出
정조 18년
甲寅十一月二十九日辰時上詣景慕宮展拜入侍時行都承旨黃昇源行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書徐俊輔柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣尹行任南公轍以次隨駕上具翼善冠衮龍袍乘輿出交泰門由永淸門出明政門外降輿乘輦出弘化門駕至觀旂橋下輦所降輦步過命軍士房承旨入侍敎儒慶曰祗迎儒生擧案額數及食堂到記額數知入擧案則收捧可也儒慶承命出還奏曰昨日夕食堂到記爲九十六人今日祗迎爲一百二人矣乘輦詣宮大門外降輦乘輿入宮大門降輿御齋室少頃上具冕旒冠絳紗袍出齋室門上曰通禮不可不備員以兼史替行侍從中着朝服者仍差兼史可也仍詣板位行再拜禮詣廟內奉審訖還御齋室上曰今番朔祭省牲省器之節當躬行矣少頃詣板位省牲省器仁浩曰今日景慕宮展拜時朔祭省牲省器事命下而絳紗袍未卽待令以致遲滯事體所在萬萬未安當該尙衣院提調從重推考何如上曰依爲之出擧條上步出東神門乘輿出宮大門降輿乘輦駕至觀旂橋下輦所駐輦命軍士房承旨入侍又命右承旨入侍賤臣承命出傳偕入進前上曰祗迎儒生頒給新曆各一卷而二百卷分給之餘數爲二卷一卷則給久任郞廳一卷則給守僕洪五蕃可也命諸生進前敎曰汝等居賢關久蒙作成之化宜勤誦習之工而前後應製之逐月課試非爲以此浮藻詞華欲闡儒術也亦不無猶賢己之效故所以頻頻勸課者出於作人之苦心而御考事體何等自別宜有別般褒賞之典一年應製通計畫數以畫長人特授初仕爾等咸體至意可也仍命晩秀書傳敎曰每歲夏冬大政之筮仕用太學薦一人法意甚美年來未聞以太學生做一官者豈特銓曹之責抑亦賢關之恥明日卽政月也今因拜宮還路見諸生之迎駕者召而面諭此意大抵近來泮儒之應製非爲勸其浮藻之功令詞華欲令諸生思樂泮水惟此苦心諸生亦庶幾知之然則御考等第事體果何如與其無所據而齋薦以御考畫多者一人筮仕可謂名實相副自今冬大政每歲臘月生進應製御考被抄畫長者泮長與齋任會坐明倫堂考出後具由牒報內閣使之較準於啓下冊子而以準式之意回移然後越薦銓曹設或初仕單窠先用太學薦次用銓曹之望事分付冬政薦旣如是定式而夏政薦以愛禮之意姑任之竝以此意知悉載之太學成典仍進發至弘化門外敎曰今日是亞歲宜示飾慶之意各司用刑今日則勿爲之事招致京兆郞官申明分付可也賤臣承命出傳入弘化門明政門永淸門交泰門還內諸臣以次退出
정조 18년
甲寅十一月二十九日午時上御便殿抄啓文臣宣傳官頒賞時原任閣臣抄啓文臣進箋時原任大臣率禮堂請對入侍時行都承旨黃昇源行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書徐俊輔柳遠鳴記注官承應祚記事官吳泰曾檢校提學徐有防檢校直提學徐鼎修金載瓚檢校直閣尹行恁南公轍以次進伏引儀唱抄啓文臣宣傳官入就位禮兵房承旨跪啓唱榜又跪啓宣賞抄啓文臣吳泰曾宣傳官朴友淵等以次受賞訖上曰抄啓文臣謝箋時讀箋官節次除之可也上曰錫馬時司僕寺官員不爲待令司僕寺擧行駭然矣今日是名日故處分則姑爲安徐而該僉正趙鎭奎擧措極爲駭然渠焉敢如此使之立庭於政院申後出送限歲前罰直本寺事嚴飭可也上曰司僕提調徐有防從重推考出榻敎抄啓文臣進箋訖上曰內閣進箋次第爲之可也公轍讀箋文上命書時原任大臣請對啓辭批答曰入侍賤臣承命出傳與領議政洪樂性領府事蔡濟恭左議政金履素判府事金憙禮曹判書閔鍾顯參判李集斗參議金履翼偕入進伏樂性曰聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣上曰昨於領相轎前入侍微發言端矣卿等其已承聞耶明年大慶今日亞歲予懷欣幸何可形言而慈殿慈宮以今年告歉之故過費聖念至以宴賀竝擧近於張大爲敎謙挹之德欽仰萬萬而其爲下情之抑鬱當如何哉樂性曰昨日下敎臣果未能諦聽不得傳之於僚相實爲惶悚矣濟恭曰臣等昨日則果未得聞而今日始伏聞有轎前下敎之大略矣上曰領相則爲念經夜之難昨命留宿藥院無怪其不得傳及於卿矣上號進宴旣是昨年準請之事而今因謙挹之衷若不得竝擧則豈勝悵觖予之自內仰勉亦已屢矣而姑未勉回故昨果言及於領相矣樂性曰昨年慈敎旣蒙允兪企待今日殆所謂度日如年今承下敎仰認慈心之謙挹臣民顒望之餘曷勝抑鬱以臣等抑鬱之心亦可以仰想聖懷矣伏惟聖孝篤至其所仰請奚待臣等之言而惟願速蒙允從之音矣濟恭曰一年冬至無歲不有而至於今年則昨瞻羽旄今登文陛臣等之欣欣有喜色惟在於亟擧縟儀粗伸微忱矣今承聖敎不覺失圖然而聖人出天之孝必有仰格慈心之理臣之所望惟在慈聖之渙發慶禮之竝擧矣履素曰欣祝蹈抃之忱非但臣等之言實是一國臣庶之所同然也若以慈心之謙挹少遲應行之縟禮則臣民之觖然當如何哉晨夕祈請何待臣等齟齬之言而伏願速蒙允兪之音矣憙曰慈敎之靳許實緣爲民事之盛德至意則臣等不勝欽仰而一年企望之餘伏承今日之敎不覺下情之觖然矣上曰何待卿等之言也予所以仰勉每引癸亥甲子已例一邊設賑一邊稱慶之事而慈宮每以賀與宴之一時竝擧爲張大予方務積誠意期回慈聽而亦有望於卿等之協助陳懇也卿等之今日率禮堂求對於禮則然且是亞於元朝之吉日宜卽允從卿等之請俾得仰格之喜而來月初四日卽慈宮坐齋之時也祝慶之辭不宜欲陳於齋日今日始請間復停輟事面甚如何予則以爲初四以後翌日則無論初六日齋簉陳籲爲好矣樂性等曰聖敎如此固當奉承而臣等今日之求對蓋以爲殿宮宴賀旣承成命今不過涓吉日設都監擧行凡事而區區下情之所欲仰懇惟在揄揚聖德議上徽號而只緣臣等誠淺辭拙昨歲仰請未承俯肯明年果何年也我聖上上奉殿宮飾慶揚徽聖孝至矣盡矣俯念臣等之情理則今玆陳請豈不思勉從之道乎上曰卿等登筵初則果認爲殿宮縟禮稟定事矣實不料昨年之言復提於今日也尊號卽我列朝已行之盛典予豈以不受尊號爲有光君德云爾乎若然則其爲事理當如何予之縷縷言及於昨年者非固拒也亦非牢塞也今日予心卿等謂當如何耶値曠古難逢之吉慶予之心曲又難寫出昨日呼寫傳敎至於予心以下但曰不能形容萬一者卽實際語也予於此事斷不從施者予心予自知之而已今日卽吉日也又何必罄說乎玉音悽咽淚暎重瞳仍敎曰予之四字不敢書濟恭曰聖上之心臣等豈不知之臣等雖不忠無狀豈敢不知聖心而爲此請也惟其秉彝之所固有典禮之所宜行人情天理不容自已則臣等何敢自阻於君父之前乎臣等之辭未畢而殿下何爲而有此敎乎今日何日吉慶穰穰而天語如此玉色如此下情不勝悶迫矣樂性曰臣等之請實是人情天理之所當然則以殿下體下之德豈或靳持而昨年今年輒下如此之敎臣不勝抑鬱矣履素曰明年慶禮曠昔罕有而不能揄揚聖德少伸蹈忭之忱則今日朝廷其可曰有臣分乎憙曰臣誠萬萬惶恐而殿下雖以臣等之不知聖心爲敎竊恐殿下不知臣等之心也臣等之心若不蒙允於今日之請則其何以自立於人類哉上曰卿等其止之尊號比之則有若官職之兼銜其有其無未必加損且列朝已例亦未嘗有過卄年始有之例則予豈無所以而不欲受之耶年前御眞標題止書以卽阼幾年云云若有尊號則於此等事亦可謂較勝於無而予之斷斷此心不欲重言複言卿等之有此請乃予誠意未孚之致一日不止則是予自訟處二日不止則是予自反處予則知此而而已更何多誥有防等曰大臣之奏非大臣一人之言也卽億兆臣民之一辭也何況臣等忝居近列豈不知聖意之攸在而殿下若念仰貽嘉悅於慈宮之道則其所快從不待臣等之畢辭矣上曰初六旣不遠殿宮仰請事若卽蒙允似可趁卽擧行於歲初禮判果已考閱謄錄而以先朝何年例爲之乎鍾顯曰以先朝壬辰年擧行爲定矣上曰好矣有防曰殿宮仰請之姑待初六日謹當依聖敎擧行而大殿仰請之事時日遲緩尤切悶鬱矣樂性曰臣等今日旣發言端豈可相率而退乎上曰予意俄豈不盡諭乎卿等之心自卿等之心予之所執自予之所執卿等若以事體道理之不得不然必欲爲一番文字則予豈可竝此防塞乎但今日已晩予甚勞動卿等亦應疲憊初六日則或可以捧納文字而今日必欲爲之則竝與文字而予不欲見之卿等其諒之樂性等曰聖敎及此臣等何敢强聒乎謹當於初六日披瀝祈請不得準則不敢止矣命退諸臣以次退出
정조 18년
都承旨未差行左承旨沈晉賢坐右承旨李晩秀內閣直左副承旨洪仁浩坐右副承旨金啓洛坐直同副承旨李儒慶坐直注書鄭文始病一員未差假注書李勉昇仕柳遠鳴仕直事變假注書曺錫中仕
정조 18년
大殿王大妃殿惠慶宮中宮殿內閣政院玉堂翌日口傳問安答曰知道
정조 18년
藥房提調徐有防副提調黃昇源啓曰一陽肇生百祿鼎至侵曉將事趁早回鑾眞殿閟宮展禮伸誠伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 18년
李儒慶啓曰來初五日朝參日次而國忌正日相値頉稟之意敢啓傳曰知道
정조 18년
黃昇源啓曰今日藥院日次問安及朝廷翌日問安時兼史互相推諉不卽待令以致遲滯事極駭痛當駭兼春秋安經心金錫泰所當重勘而本院請推之外無他可施之罰何以爲之敢稟傳曰萬萬駭然爲先刋去職名令駭府拿來嚴問
정조 18년
黃昇源啓曰假注書徐俊輔身病猝重勢難察任今姑改差何如傳曰允
정조 18년
徐俊輔改差代以李勉昇爲假注書
정조 18년
傳于李儒慶曰吏兵房承旨持歲抄入侍
정조 18년
傳于黃昇源曰吏兵批歲抄點下者依例俸傳旨
정조 18년
以吏曹歲抄單子傳于黃昇源曰今則三餘已過法已行矣試官金熙朝朴吉源洪秀晩罪名分揀
정조 18년
傳于李晩秀曰政命已久望筒尙今遲滯身爲一院之長不能檢飭都承旨遞差在院承旨一倂從重推考酬應苦矣吏兵批望筒當刻內書入
정조 18년
傳于李儒慶曰承旨前望單子入之待下批牌招察任
정조 18년
都承旨前望單子入之沈煥之落點
정조 18년
沈晉賢以吏批言啓曰本曹參判今當差出而前望中無故之人只有二人以二望擬入之意敢啓傳曰知道
정조 18년
有政吏批判書李致中進參判未差參議韓晩裕進行左承旨沈晉賢進以黃昇源爲吏曹參判朴宗甲爲大司諫金載瓚爲司䆃提調白慶楷爲禮曹正郞閔昌爀爲兵曹參知
정조 18년
兵批判書具庠病參判柳誼入直進參議參知未差同副承旨李儒慶進啓曰前判中樞金鍾秀蕩滌還付西樞事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道判府事單金鍾秀
정조 18년
傳于李儒慶曰賓筵時因金判府事還付樞銜事有玉堂任希存之筵奏而循例賜批更思厥事曾有禁令然則玉堂所奏雖無拶逼於春間事其爲涉禁則一也其在信令之道不可無飭當該玉堂罷職
정조 18년
李儒慶啓曰卽者副校理尹益烈修撰安策謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰曾有禁令他人所不敢言則渠輩何人乃敢冒禁爲此乎職在論思之地不言收禁無難犯禁寧有如許紀綱當該諸玉堂付籤於本館之錄以淸瀛選以重法禁今雖有三司千百輩收禁之請外何敢有異論乎
정조 18년
傳于李儒慶曰政官待開門牌招三司之代差出
정조 18년
傳于洪仁浩曰日前飭敎何如而近日次對兩司備員絶罕極爲駭然敢於筵退之後始乃詣臺喝導之聲甚喧聒當該詣臺臺臣一倂遞差出牌無去來諸臺亦爲遞差
정조 18년
傳于李儒慶曰寒殿至今酬應以待卿之行期情勢從他情勢莫重擧行在於進身與否金判府事去來卽令政院走馬知入
정조 18년
傳于李儒慶曰何時下敎尙不知入偕來史官推考更爲嚴飭斯速知來
정조 18년
傳于沈煥之曰政院擧行遲滯當該都承旨沈煥之遞差
정조 18년
傳于李儒慶曰去就知來何時下敎尙無皁白都監無走馬乎若此則大臣何時當上來文衡何時當會圈而莫重議號之事擧行之稽忽駭然走馬遲滯往來不能檢飭之訓將畿伯推考斯速知入
정조 18년
傳于李儒慶曰都監走馬之稽緩若此該將臣推考南營哨官令兵曹爲先決棍三度大臣若不卽入來則當有別般下敎以此傳敎飛傳於金判府事處使之知所去就
정조 18년
傳于李儒慶曰走馬稽滯無異駑駘何必爲之馬兵乎當該大將爲先推考自上徹宵酬應之時其敢息偃私次乎招致朝房其不能檢飭之委折問啓
정조 18년
李儒慶啓曰走馬稽滯無異駑駘何必爲之馬兵乎當該大將爲先推考自上徹宵酬應之時其敢偃息私次乎招致朝房其不能檢飭之委折問啓事命下矣問于訓鍊大將李敬懋處則以爲臣奉承下敎之後多定將校與走馬凡有傳命與回奏之事竝爲嚴飭星火往來矣致此稽滯夜分之境莫非臣昏憒不能檢飭之罪惶恐震剝罔知所對云矣敢啓傳曰知道
정조 18년
記注官金良倜書啓大臣今方來到興仁之門外故臣亦隨來之意敢啓傳曰知道
정조 18년
傳于李晩秀曰館閣之稱昉於宋時而我朝館閣會議之時以春秋館權稱館閣矣設閣以後始備館閣之制凡有牌招內閣皆與議況莫重上號會議乎內閣提學不可不備員未差之代政官待開門牌招開政擬入待下批自本閣牌招察招
정조 18년
以全羅道慰諭御使徐榮輔狀啓防踏僉使李寅協爲先罷黜罪狀令攸司稟處事傳于李晩秀曰所爲萬萬痛惡屢次嚴飭之下焉敢不爲操心乎令水使大張威儀嚴棍卽其地方充軍與未差邊將之代令兵判招見久勤人口傳各別擇差待下批給馬下送今番新除諸邊將又或犯科亦皆卽其地充軍嚴飭道帥臣觀其治績狀聞
정조 18년
兵曹口傳政事以宋載璜爲鹿島萬戶崔暻爲呂島萬戶高龍得爲防踏僉使
정조 18년
傳于李儒慶曰諸承旨批下牌招入直
정조 18년
李儒慶以訓鍊都監言啓曰本局中軍今當差出而擬望之人乏少外任竝擬何如傳曰允
정조 18년
兵曹以李儒敬爲訓鍊中軍
정조 18년
以忠淸監司李亨元狀啓乙卯生員回榜人權埏採訪馳啓事傳于李晩秀曰領相之又有同年生於湖西稀貴稀貴爲先優給食物衣資未經壽職云特加一資仍付僉樞明春依他道例更爲狀聞事回諭明日政加資下批與有旨同爲下送
정조 18년
以忠淸監司李亨元啓本渰死人等善爲埋瘞事傳于沈晉賢曰恤典依例題給生前如有身還蕩滌事回諭
정조 18년
傳于李儒慶曰都承旨仍任牌招察任
정조 18년
以記注官金良倜狀啓判府事金鍾秀纔進城外臣姑仍留隨往事傳于李儒慶曰覽卿附啓如見卿面回想春初之嗟汝咄汝不翅過空浮雲予於卿豈有欲捨之心每緣擧措之逕庭往往有耳不掩舌不及處此予之負卿乎抑卿之負予乎然於事往日久之後自不禁觀獵之思欲晤言於靜夜每跂余於燕暇時或問訊間亦周急而忍嘿半載積阻至今亦從爲卿苦心中出來卿則認爲眞箇棄卿乎到今多少說話且置一邊但當不俟駕屨顚倒承膺卽天理人情之固然若或更事持疑當有別般必致之擧而百騎飛鞚夜城不鑰亦豈常分之所敢安乎偕來史官將此別諭更爲傳諭于金判府事期於偕入仍傳于李儒慶曰大臣旣到城外前前大提學金鍾秀命招三公以下應參會圈諸人一竝命招
정조 18년
傳于李晩秀曰前前大提學金鍾秀更爲命招
정조 18년
前前大提學金鍾秀再招不進傳于李晩秀曰更爲命招
정조 18년
前前大提學金鍾秀三招不進傳于李晩秀曰更爲命招
정조 18년
前前大提學金鍾秀四招不進傳于李晩秀曰更爲命招
정조 18년
前前大提學金鍾秀五招不進傳于李晩秀曰更爲命招
정조 18년
李儒慶啓曰卽者中樞府錄事來言判府事金鍾秀以爲五違嚴召求死不得今方席藁待命於興仁門外恭俟鈇鉞之誅云係是大臣去就敢啓傳曰今方折膠之寒何如是乎三鼓已闌七牌將下安心勿待命入城事偕來史官傳諭與之偕入
정조 18년
前前大提學金鍾秀六招不進傳于洪仁浩曰更爲命招
정조 18년
記注官金良倜書啓臣伏奉聖諭傳宣于興仁之門外行判中樞府事金鍾秀所住處則以爲臣之情跡豈是身近輦轂之人而乃敢唐突城外者只爲邦慶無前大禮將擧而臣獨跡阻脩門伸誠無路撫躬自悼生不如死之中忽伏奉敍復之命區區下情欣躍倍激擬以進身城外庸代登筵陳請也不然以臣之誓心自癈尙安敢爲生心渡漢計哉荐違嚴召惶懍方切卽者史官傳宣附奏後別諭文字聖敎二百有餘言諄諄惻怛推心置腹至於觀獵之思靜夜跂余忍默積阻亦爲卿苦心之敎臣奉讀未半自不覺失聲流涕臣雖無狀亦豈不仰認淵衷而貶降天威丁寧開示一至於此臣尤惶恐震凜求死不得臣方治疏繕寫畢暴腔血而最是城門之至今不下鑰緣臣之故大傷國體此又臣當死之罪伏願聖明俯燭賤臣死不敢移動一步之狀先命卽時下鑰使國體毋至重傷臣心得以少安臣不勝千萬泣祝臣伏承期於偕入之命姑爲仍留之意敢啓答曰知道坐夜深更燭跋屢見凝佇之想此時如渴兩接偕來之啓無意進身至謂以瀝血治疏此豈曰暇豫辭巽之日乎牌已六出矣大臣九卿會且盈矣卿雖曰城鑰久留有損國體因卿逡巡圈事未就致使莫重議號之節不卽擧行於得諾之後則其爲損國體尤當如何不在多言卽爲入來事更爲傳諭期於偕入
정조 18년
記注官金良倜書啓臣伏奉聖諭傳宣于興仁之門外行判中樞府事金鍾秀所住處則以爲待命啓辭纔已到院疏本亦已往留直房處分未下之前惶恐不敢更有附奏云臣旣承偕來之命姑爲仍留之意敢啓傳曰原疏入之
정조 18년
前前大提學金鍾秀七招不進傳于李晩秀曰更爲命招
정조 18년
前前大提學金鍾秀八招不進傳于李晩秀曰更爲命招
정조 18년
前前大提學金鍾秀九招不進傳于李晩秀曰更爲命招
정조 18년
李儒慶啓曰卽者中樞府錄事來言判府事金鍾秀以爲嚴召之洊違今至十次惶懍之極勢不得不懸牌闕外席藁待命云矣敢啓傳曰以圈牌之不敢冒膺懸牌金虎門外席藁待命云懸牌旣有禁令如此劇寒何可如是乎牌望捧入卽爲安心勿待命事偕來史官傳諭更爲命招
정조 18년
前前大提學金鍾秀十一招不進傳于李晩秀曰更爲命招
정조 18년
前前大提學金鍾秀十二招不進傳于李晩秀曰更爲命招
정조 18년
前前大提學金鍾秀十三招不進傳于李晩秀曰更爲命招
정조 18년
前前大提學金鍾秀十四招不進傳于李晩秀曰更爲命招
정조 18년
前前大提學金鍾秀十五招不進傳于李晩秀曰更爲命招
정조 18년
禮曹中宮殿誕日陳賀時應行節目參考前例磨鍊擧行何如判付啓權停爲良如敎
정조 18년
李晩秀以內醫院都提調意啓曰今日本院翌日問安時兼史終不來待承傳色無接待之人以致莫重問安之遲滯事體所在萬萬駭然當該兼春秋令該府拿問嚴處何如傳曰允
정조 18년
李儒慶以賓廳言啓曰臣等以大提學圈點事來會賓廳而兵曹判書具庠牌不進更爲牌招何如傳曰允
정조 18년
李儒慶以兵曹言啓曰依下敎司鑰尹昌烈決棍七度之意敢啓傳曰知道
정조 18년
李儒慶以兵曹言啓曰依下敎行首守門將李敏植嚴棍十五度當該金虎門入直守門將孫德仁嚴棍十五度後汰去之意敢啓傳曰知道
정조 18년
李儒慶以兵曹言啓曰依下敎南營哨官李儒祥決棍三度之意敢啓傳曰知道
정조 18년
李儒慶以兵曹言啓曰以全羅道慰諭使徐榮輔狀啓防踏僉使李寅協爲先罷黜罪狀令攸司稟處事傳曰所爲萬萬痛惡屢次嚴飭之下焉敢不爲操心乎令水使大張威儀嚴棍卽其地方充軍與未差邊將之代令兵曹招見久勤人口傳各別擇差待下批給馬下送今番新除諸邊將又或犯科亦皆卽其地充軍嚴飭道帥臣觀其治績狀聞事命下矣依傳敎罪人李寅協令該帥臣大張威儀嚴棍後卽其地方充軍以傳敎內辭意奉審擧行事該道道臣處行移之意敢啓傳曰知道
정조 18년
金啓洛以戶曹言啓曰曹中各樣物種歲末遺在依例別單書入之意敢啓傳曰知道
정조 18년
金啓洛以賑恤廳言啓曰西部灘項契任掌朴龍瑞今月二十七日本洞路傍得二歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
李儒慶以行大司成言啓曰依下敎生進儒生處一一知委今方齊到而以所下御題使之應製之意敢啓傳曰知道
정조 18년
金啓洛以漢城府言啓曰京外獻民數例於十二月初一日修正入啓矣今年則七道民數成冊皆已上送而全羅道成冊則屢度催促尙未來到該道道臣推考警責待其一齊來到同爲修啓之意敢啓傳曰知道
정조 18년
洪仁浩以義禁府言啓曰申大謙原情公事判付內爲先施以邊遠勿限年流竄之典事命下矣申大謙平安道昌城府勿限年流竄而以判付內辭意具罪目依例發遣府書吏押送配所何如傳曰允
정조 18년
洪仁浩以義禁府言啓曰河東前府使李喜大全州前判官沈鉁拿問嚴勘古阜前郡守金載華咸昌前縣金成鎭鹿島萬戶申光赫呂島萬戶金鼎喆拿問處之事傳旨啓下矣李喜大沈鉁金載華金成鎭自任所未及上來云發遣府羅將拿來申光赫金鼎喆時在任所云發遣府羅將交代後拿來何如傳曰允金成鎭金載華待待命拿囚申光赫金鼎喆何累王府令道臣捉來嚴棍其中光赫所爲尤無狀卽其全州地充軍事分付可也
정조 18년
洪仁浩以義禁府言啓曰保放罪人李義和還囚捧供之意敢啓傳曰知道
정조 18년
李儒慶以訓鍊都監御營廳言啓曰去十一月二十七日春塘臺殿座時待令各軍門前排次知敎鍊官柳葉箭一巡巡牢鳥銃一巡試取一中以上別單書入事命下矣龍虎營訓鍊都監御營廳守禦廳前排次知敎鍊官及巡牢等今十二月初二日南小營柳葉鳥銃試取之意敢啓傳曰知道
정조 18년
李儒慶以訓鍊都監言啓曰依下敎建陽門以西待令近仗軍士田先伊等十五名各嚴棍十度之意敢啓傳曰知道
정조 18년
禁府啓目高城前郡守金復根原情云云傳旨內泛稱遲晩刑推得情何如判付啓從重勘放爲良如敎